Italiano: # Domande frequenti

Questa pagina raccoglie alcune delle domande più frequenti che ci vengono fatte sul ligure.

Avete delle altre domande? Potete scriverci all’indirizzo [info@conseggio-ligure.org](mailto:info@conseggio-ligure.org.)

## Cos’è il ligure?

Per “ligure” s’intende l’insieme delle parlate della Liguria, comprese le forme locali del Principato di Monaco e delle comunità tabarchine nelle isole della Sardegna.

Nonostante la denominazione storica per le varietà linguistiche della Liguria sia “genovese”, oggigiorno la forma “ligure” sta guadagnando una certa preferenza, soprattutto nel mondo scientifico.

## Come fare per imparare il genovese e le altre parlate liguri?

Il genovese e le altre parlate liguri sono facili da imparare, specialmente per chi parli già un’altra lingua romanza come l’italiano, il francese o lo spagnolo. Il collegamento sottostante vi porterà alla nostra lista di materiali consigliati per chi vuole imparare: dizionari, grammatiche e altri testi introduttivi.

Una volta imparate le basi, la strategia migliore è di buttarsi e mettersi a leggere e ad ascoltare dei contenuti in lingua, e provare anche a parlare e a scrivere.

Molti principianti, soprattutto quelli che non hanno la possibilità di sentir parlare in casa, si concentrano principalmente sullo scritto senza prestare attenzione al parlato. Come per tutte le lingue, compreso l’italiano, il sistema di scrittura non è in grado di catturare tutte le sfumature di pronuncia di un locutore madrelingua. Benché vi sia una grande quantità di proposte di grafie più o meno fonetiche, passare troppo tempo a concentrarsi su questi aspetti ha il rischio di portare ad un falso senso di sicurezza e a delle forti lacune nella propria competenza linguistica. Il nostro consiglio è quindi quello di non trascurare la lingua parlata.

Nella pagina delle letture consigliate abbiamo raccolto alcune tra le nostre letture preferite in genovese, consigliate anche per chi vuol imparare: libri, riviste, collezioni di storie brevi e contenuti di altra natura.

## Che ligure si usa qui?

In questo sito viene usata la varietà di ligure parlata nella prima città della regione: il genovese cittadino. È l’unica varietà di ligure con una produzione letteraria continua dal XIII secolo fino ad oggi. Per il prestigio che si è guadagnato nei secoli, il genovese ha di fatto, tra le parlate della Liguria, la posizione di lingua letteraria e di parlata comune.

## Come si scrive il ligure?

La lunga storia del genovese come lingua scritta ha portato nei secoli alla formazione e all’evoluzione di un sistema di scrittura. La grafia utilizzata in questo sito è quindi quella della tradizione letteraria della Liguria, basata su quella dei giornali genovesi degli ultimi tre secoli.

Le norme ortografiche precise in uso sono quelle messe a punto da un comitato di giornalisti, scrittori e accademici per la pagina in genovese del giornale «Il Secolo XIX» e per altre iniziative (_Parlo Ciæo: la lingua della Liguria_, a cura di A. Acquarone, 2015, De Ferrari).

## Ci sono differenze tra “ligure” e “genovese”?

Come già scritto in precedenza, fino ad un’epoca abbastanza recente l’aggettivo “genovese” (in italiano _genovese_ , in francese _génois_, ecc.) veniva ancora usato per riferirsi all’insieme delle parlate della Liguria, da La Spezia a Ventimiglia (o addirittura Monaco). Oggi, invece (soprattutto nel mondo scientifico), si tende a chiamare “genovesi” quelle varietà del centro della regione più influenzate dalla varietà della capitale, mentre “ligure” è usato per riferirsi alle parlate della regione in generale. Spesso ancora al giorno d’oggi, però, non è inusuale (soprattutto in lingue che non siano l’italiano) leggere ad esempio _les parlers génois_ per “le parlate della Liguria”.

## Ci sono differenze tra il genovese ed il savonese?

Nonostante in antichità il savonese fosse più vicino alle varietà parlate nella porzione di ponente della regione che al genovese, al giorno d’oggi la parlata di Genova e quella di Savona sono quasi identiche a causa dell’influenza e del prestigio del genovese (inteso, in questo caso, come la parlata della capitale della regione). Tra la parlata di Genova e quella di Savona di oggi non ci sono più differenze che tra quella di Genova e quella di Chiavari, e speso certe caratteristiche del savonese contemporaneo (come la velarizzazione di -[aː]-) si trovano pure in tante altre parti della regione, anche in punti molti vicini a Genova.

Ligure: # Domande frequente

Sta pagina a l’arrecheugge çerteduñe de domande ciù frequente che ne ven fæto in sciô ligure.

Scià l’an de atre domande? Scià peuan scrivine à l’adresso [info@conseggio-ligure.org](mailto:info@conseggio-ligure.org).

## Cös’o l’é o ligure?

Pe «ligure» s’intende l’insemme di parlæ da Liguria, compreiso e forme locale do Prinçipato de Monego e de communitæ tabarchiñe inte isoe da Sardegna.

Sciben che a denominaçion stòrica pe-e varietæ linguistiche da Liguria a l’é «zeneise», a-a giornâ d’ancheu a forma «ligure» a l’é apreuvo à guägnâse unna çerta preferensa, mascime into mondo scientifico.

## Comme fâ pe imprende o zeneise e i atri parlæ da Liguria?

O zeneise e i atri parlæ da Liguria en façili da imprende, mascime pe unna persoña ch’a parle za unn’atra lengua romansa comme l’italian, o franseise ò o spagnòllo. O ligammo da basso o ve portià a-a nòstra lista de libbri conseggiæ pe chi veu imprende: diçionäi, grammatiche e atri testi d’introduçion.

Stæte impreise e base, a megio strategia a l’é quella de bollâse e mettise à leze e sentî di contegnui, e provâ à parlâ e scrive ascì.

Ben ben de prinçipianti, mascime quelli che no an a poscibilitæ de sentî parlâ in cà, se conçentran sorvetutto in sciô scrito sensa dâ a mente a-o parlâ. Comme pe tutte e lengue, compreiso l’italian, o scistema de scrittua o no peu arrivâ à representâ tutte e sfummatue de prononçia e da còcina de un locutô de lengua moæ. Ascì ben che gh’é unna gran quantitæ de propòste pe scistemi de grafia ciù o meno fonetichi, passâ tròppo tempo à conçentrâse in sce questi aspeti o l’à o reisego de portâ à un fäso senso de seguessa e à de fòrte mancanse inta seu competensa da lengua. O nòstro conseggio o l’é donca quello de no stâ à trascuâ a lengua parlâ.

Inta pagina de lettue conseggiæ emmo arrecuggeito dötræ tra e lettue in zeneise che n’en ciù cae, conseggiæ ascì pe chi veu imprende: libbri, reviste, arrecuggeite stöie curte e contegnui de atra natua.

## Quæ o l’é o ligure che se deuvia chì?

Inte sto scito se deuvia a varietæ de ligure parlâ inta primma çittæ da region: o zeneise çittadin. A l’é a sola varietæ de ligure con unna produçion letteräia continua da-o secolo XIII fin a-a giornâ d’ancheu. Pe-o prestigio ch’o s’é guägno into corso di secoli, o zeneise o l’à de fæto, tra i parlæ da Liguria, a poxiçion de lengua letteräia e de parlâ commun.

## Comme se scrive o ligure?

A longa stöia do zeneise comme lengua scrita a l’à portou inti secoli a-o formâse e à l’evoluçion de un scistema de scrittua. A grafia deuviâ inte sto scito a l’é donca quella da tradiçion letteräia da Liguria, basâ in sce quella di giornali zeneixi di urtimi trei secoli.

E normative ortografiche preçise deuviæ en quelle stæte misse à ponto da un comitato de giornalisti, scrittoî e academichi pe-a pagina in zeneise do giornale «Il Secolo XIX» e pe atre iniçiative (_Parlo Ciæo: la lingua della Liguria_, à cua de A. Acquarone, 2015, De Ferrari).

## Gh’é de differense tra «ligure» e «zeneise»?

Comm’emmo mensunou chì de d’ato, fin à unn’epoca assæ reçente l’aggettivo «zeneise» (in italian _genovese_ , franseise _génois_, etc.) o se deuviava ancon pe referîse à l’insemme di parlæ da Liguria, da Spezza à Ventemiggia (ò fiña Monego). Ancheu, in cangio (mascime a-o livello scientifico), se tende à ciammâ «zeneixi» quelle varietæ do çentro da region ciù influensæ da-a varietæ da capitale, mentre «ligure» o l’é deuviou pe fâ referensa a-i parlæ da region in areo. Ma ancon a-a giornâ d’ancheu, giusto pe fâ un exempio, no l’é infrequente (mascime inte de atre lengue che no l’italian) leze _les parlers génois_ pe «i parlæ da Liguria».

## Gh’é de differense tra o zeneise e o savoneise?

Sciben che in antigo o savoneise o l’ea ciù vixin a-e varietæ parlæ inta porçion ponentiña da region che a-o zeneise, a-a giornâ d’ancheu o parlâ de Zena e quello de Saña en squæxi pægi apreuvo à l’influensa e a-o prestigio do zeneise (inteiso, inte sto caxo, comme parlâ da capitale da region). Tra o parlâ de Zena e quello de Saña d’ancheu no gh’é ciù differense che tra quello de Zena e quello de Ciavai, e ben de spesso çerte caratteristiche do savoneise d’ancheu (comme a velarizzaçion de -[aː]-) s’attreuvan inte tante atre parte da region ascì, anche inti ponti assæ vexin à Zena.